钦定古今图书集成/明伦汇编/官常典/第659卷 > 《报三原李少府书》崔融
## 钦定古今图书集成/明伦汇编/官常典/第659卷 > 《报三原李少府书》崔融

仆去夏遄征，徂秋戾止于舍弟圆处。辱吾子赠书，撤
函敷纸，恬神静讽，龙文畅发。居然异气射人，凤律雄
鸣，自有奇音震物。是何词裁清雅，兴旨奥深，黄缣白
锻吐其文，玉篆银钩艳其彩。超超美论，上陵于八十
五篇；婉婉成章，下该于五十六字。心灵密会，许予以
烟霄鸾凤之交；景气潜通，博我以风雨鱼龙之感。虽
曰不敏，窃所庶几。下走材不逮于中人，名谬参于下
士，颇亦希达者之陈迹，慕君子之遗风。何不勤勤于
接贤，汲汲于结善，见一才庶褰裳千里，闻一德期负
笈七州，而心迹相妨，竟未之致也。且仆之于君，早钦
风素，子未知仆，载劳翰墨，同声相应，可谓知言。庸讵
知哉？是何言也！善乎！东方生有言曰：“士大夫相知，何
必垂发齐年，拊手尘游。”仆每览此，嘉其旨气，重其达
识，斯可谓之知言矣。足下博闻强学，丰才赡思，以为
魏蜀名游，吴、郑奇节，不独于古，可生于今。若高明之
礼乐大器，足并吞于八九。若下走之瓶筲小才，岂与
言于万一也？然才器虽不足揆，风尚或可思齐，区区
之诚，有望于此耳。夫黄金之为宝也重矣，而众或砾
之；白玉之为璞也真矣，而众或非之。木秀于林，堆出
于岸者，卒为风波所击；材出于众，行高于人者，必为
时俗所讥。以孔宣之德也，而招毁于武叔；以周公之
德也，而见疑于管叔。此古而有之，子何为怪者？若吾
子之兰薰雪白，冰清玉润，变通古今，识贯终始，而不
免于“谗口者，斯亦可以痛心哉！然则霜雪增加，然后
知松柏之劲也；阴阳薄蚀，然后知日月之明也。涅而
不淄，磨而不磷”者，此非其效欤？嗟乎！王事不遑，行役
无定，及君降止，伊余载驰。庶将自过。黄叔度不意求
寻，陈仲举参差不展，踧踖为劳。而吾子泛交，直造余
室。弱季愚者，因此得闻。夕饱儒珍，朝充道味，南指有
资于先觉，北面顿廓于初蒙，成人之美，君子之务也。
遂令齐声五对，嗣美一枝，名登甲乙之科，身预贤良
之末，此非师资之效欤？仆志尚幽闲，体业疏放，自拘
文墨，屡学栖迟，院草侵阶而不薙，惜其十步有芳也；
庭树当轩而不徙，重其一枝可巢也；素琴委箧，弦上
之声勿取也；道书盈架，物外之情足征也。此仆之不
能忘怀，聊复尔耳。而子矜余以傲吏，夸我以高人，多
见其玩人长德者也。仆少乏文章，长征学艺，缘情体
物，诚所不工，雕朽砺铅，时有牵拙，直将歌其劳事，岂
欲冒彼知音。而吾子广肆褒扬，深加提饰，上揆飞龙
之奏，旁援仪凤之音，语人必于其伦，在仆何可至此。
足下德擅宗师，名推雄伯，文高积玉，昇学日以照天
光；韵警锵金，激思风而吹地籁。至若“山柱河官”之作，
珠胎鼎气之篇，并登作者之心，每讽词人之口。窃霑
馀论，久已怀音，重劳赐简，殊深荷戴。谨当藏之于箧，
书之于绅，奉以周旋，期诸永久。仆自恭承彩札，握玩
琼章，笔砚俱焚，神气都尽，所以迟回旷日，俛仰穷年
者，抑由于此矣。亦将性不好书，往贤之通论；言非尽
意，前哲之美谈。苟意得而言忘，冀神交而道合耳。而
竞不能以已者，恐爽“无言不酬”之美云耳。相知心期，
要以会面。景山足下，勿我弃遗，敬慎德音，邀君岁暮
耳。当今六月颇暑，三时隆赫，敬想出忠入孝，自公及
私，养亲以禄，效官以智，邕邕然致足乐也。仆拙于札
翰，行复推遣，未卜清言，良深太息不具。崔某白。